Prinses Diana se broerskind verloof aan SA’nerAmelia Spencer en Greg Mallett is verloof (Foto: Instagram) Prinses Diana se broerskind Amelia Spencer (28) het onlangs verloof geraak aan haar jare lange kêrel, Greg Mallett (30). Mallett het op Instagram bevestig dat hy verlede Woensdag die jawoord gevra het by die Clouds-wynlandgoed buite Stellenbosch, met foto’s van hom en Spencer met ŉ ring aan haar vinger. “So, dít was die beste dag van my lewe. Op 22 Julie 2020 het ek die liefde van my lewe gevra om die res van haar lewe saam met my deur te bring, en sy het ja gesê. Ek kan nie gelukkiger wees nie en ek is lief vir jou met my hele hart,” het hy aan Spencer geskryf. Spencer het op haar Instagram geskryf dat sy nie kan wag om vir ewig saam met Mallett te wees nie. “Ek kon nie meer lief wees vir jou nie,” skryf sy. Amelia Spencer en Greg Mallett is verloof (Foto: Instagram) Volgens Tatler het Spencer en Mallett mekaar ontmoet toe hulle saam aan die Universiteit van Kaapstad studeer het, nadat Spencer in Kaapstad grootgeword het. Kitty Spencer (29), Amelia se ouer suster, het ook vroeër vanjaar verloof geraak aan die Suid-Afrikaanse multimiljoenêr Michael Lewis (61). Sy het op Instagram laat hoor dat sy opgewonde is oor haar aanstaande swaer.